Na slovenskej bikinifitness scéne by ste mali pozorne sledovať aj Radku SZOMBATHOVÚ. V profilovom článku od Sone KOLCUNOVEJ sa o nej dozviete viac.
Radka Szombathová pochádza z Trenčína, no už pätnásť rokov žije v Nitre. Odmala sa venuje športu a vo svojich tridsiatich troch rokoch súťaží po prestupe z federácie INBA v SAKFST kategórii bikinifitness. Aké umiestnenia ma na konte?
Do desiatich rokov sa venovala gymnastike a tancu. "Od desiatich do osemnástich rokov to bola vrcholová atletika, konkrétne som sa venovala šprintu na 100 metrov, v ktorom som bola v roku 2000 majsterkou Slovenska. Kvôli zraneniu som musela skončiť, no bez pohybu som nevydržala," priznáva Radka, ktorá si po skončení s aktívnou atletickou kariérou spravila inštruktorský kurz a počas nasledujúcich desiatich rokov pôsobila ako inštruktorka aerobiku a neskôr zumby. "Počas tohto obdobia som porodila dve deti a otvorila si kozmetický a vizážistický salón. Popri deťoch a rozbiehajúcom sa salóne som si už nemohla dovoliť viesť hodiny zumby a tak som začala chodiť do fitka, pretože mi pohyb opäť chýbal," opisuje obdobie pred štyrmi rokmi Radka. Vtedy prvýkrát navštívila fitness centrum. Chýbala jej však motivácia. Radka nevidela význam v každodennom tvrdom trénovaní bez pevne určeného cieľa. "Som svojím spôsobom exhibicionista, vždy ma bavilo vystupovať pred ľuďmi, milujem pódium a užívam si každú chvíľu na ňom," priznáva Radka. Prezrádza tiež, že úplne prvá myšlienka súťažiť u nej prišla už v šestnástich rokoch. Síce sa vtedy o bikinifitness ani nechyrovalo, Radku lákalo skúsiť si súťaženie v práve rozvíjajúcom sa fitness, keďže mala slušné základy gymnastiky z detstva. "Naši si mysleli, že je to nejaký pubertálny výmysel a tak padol verdikt zostať pri atletike. Vraj na fitness mám čas aj po tridsiatke. Tak som tu," hovorí s úsmevom Radka. U tej prebehol výber kategórie pomerne jednoducho. Napriek sympatiám ku fitness sa Radka rozhodla s ním po tridsiatke nezačínať, keďže by to bolo fyzicky náročné. Tiež nechová sympatie voči väčším svalovým rozvojom, hoci pretekárky súťažiace v týchto kategóriách obdivuje. "Kategória bikinifitness sa mi páči pretože je ženská. Ženské telá, ženské pózy. Mám rada všetko, čo je na tejto kategórii pekné a ženské- upravené vlasy, nechty, makeup, šperky, trblietavé plavky," hovorí o bikinfitness kategórii Radka, ktorá sa podelila aj o reakcie svojich blízkych na jej rozhodnutie súťažiť. "Pravdupovediac som sa obávala toho, ako to okolie prijme. Pre mňa to bolo tiež na hranici reality a občas som sa sama seba pýtala, či mi nešibe, pretože zosúladiť "na staré kolená" prípravu s dvoma malými deťmi je viac než len náročné. Okolie si to určite myslelo tiež, ale nič nepovedali. Najbližší ma od začiatku podporovali," odpovedala na túto otázku Radka, ktorá vyzdvihuje podporu od manžela a detí, ktorá bola pre ňu v príprave veľmi dôležitá. "O to krajšie je potom vidieť na ich tvárach, že sú na mňa pyšní."
Radka Szombathová však od počiatku nesúťažila za federáciu SAKFST. "Myslím, že v SANK som už dosiahla svoj vrchol a vlastne som sa tam od začiatku nehodila. Vždy som bola iná ako ostatné dievčatá," opisuje svoje účinkovanie vo federácii SANK Radka, kde jej na domácej scéne vždy vyčítali prílišné osvalenie a napriek tomu, že dosiahla na 3. miesto na majstrovstvách sveta, bola už dávno rozhodnutá, že v tejto federácii neostane súťažiť. Práve od tejto zmeny sa odvíjala aj zmena v príprave- na rozdiel od predošlej federácie tu mohla v príprave Radka svalstvo naberať. "Zo svojej prvej súťaže som mala veľmi zmiešané pocity, veľmi som sa tešila, no napriek tomu som bola mierne rozhádzaná. Nikoho som tam nepoznala a spojili sa dve výškové kategórie, takže sa moje šance výrazne znížili. Po prvýkrát som zažila elimináciu, z ktorej sa mi ale nepodarilo prebojovať ďalej," opisuje Tatranský pohár v Prešove Radka. Napriek svojmu nepostúpeniu medzi 15 najlepších však súťaž hodnotí pozitívne. Páčila sa jej atmosféra aj možnosť stretnúť sa s pretekárkami, ktoré doposiaľ sledovala len na sociálnych sieťach. "Jediné, čo ma mrzí je, že som na pódiu nemohla byť dlhšie," komentuje túto jesennú súťaž Radka. O týždeň ju čakala ďalšia súťaž- tento raz to bol Mozolani Fitness Cup, kde Radka napokon obsadila 5. miesto. Silným momentom pre ňu bolo vyžrebovanie si čísla vedľa Sabiny Plevákovej. "Uvedomovala som si, že to pre mňa môže byť rovnako výhoda aj nevýhoda. Bolo pravdepodobnejšie, že si ma všimnú, no tiež ma mohli porovnávať s tým najlepším, čo na Slovensku a svete máme. Napriek tomu som si svoje vystúpenie užívala od začiatku do konca. To, že som bola v prvej vyvolávačke a vo finále na 5. mieste pre mňa bolo viac, než som od svojej prvej sezóny v SAKFST čakala," povedala na margo svojho súťaženia v jesennej sezóne 2016 Radka a priznáva, že napriek cennému kovu z majstrovstiev sveta INBA je pre ňu najväčším úspechom práve toto umiestnenie zo Žilinskej súťaže. "Podľa mňa musí bikinifitnesska pôsobiť žensky, prirodzene a možno trochu zvodne, no v žiadnom prípade nie lacno!" zdôrazňuje v otázke ideálnej "bikinárky" Radka a pripomína, že by z nej mala vyžarovať elegancia nie len na pódiu ale aj v zákulisí. "Mala by byť primerane žensky osvalená a pekne upravená. Ja osobne nemám rada gýčové veci, neprofesionálne líčenie, viditeľne predĺžené vlasy, kefy namiesto mihalníc či neprirodzene veľké pery alebo prsia," hovorí v rozhovore Radka Szombathová. Radka má vo výbere svojho outfitu na pódium jasno- plavky musia byť pohodlné a vybraté podľa toho, čo sa páči jej samej. "Túto sezónu som mala plavky z dielne By Domi a veľmi sa páčili mne aj môjmu okoliu. Na jarnú sezónu má pre mňa Domi prekvapenie. Chystá mi plavky a ja netuším ani farbu ani zdobenie, ale verím jej a viem, že budú úžasné. Doplnky sa mi páčia skôr jemné, výrazné preferujem len náušnice," opisuje ideálnu úpravu Radka, ktorá sa profesionálne venuje vizáži a tak zvláda aj svoje líčenie na súťaže, kde zdôrazňuje potrebu správneho tieňovania tváre a výrazné líčenie očí.
Radka, trénujúca pod koučovským dohľadom Romana Koszoru zo STAR FIT Nitra sa s nami podelila aj o svoj obľúbený tréning na ramená a chrbát. Ako vyzerajú jej bežné tréningové rutiny?
Tréning na chrbát pozostáva z týchto cvikov:
A čo jej obľúbený tréning na ramená?
To, že je Slovensko špičkou vo fitness svete potvrdzuje aj moja otázka na každú pretekárku, ktorá zisťuje, kto je jej motiváciou. Takmer u každej súťažiacej prevažujú Slovenky, ktoré prezentujú našu krajinu na svetovej scéne. Koho spomenula Radka? "Pre mňa sú to rozhodne Sabina Pleváková a Timea Trajteľová. Obe dievčatá sú krásne, prirodzené, primerane osvalené a okrem toho aj veľmi milé a vždy ochotné pomôcť. Páči sa mi, že si stoj a za svojim, aj keď idú trendy iným smerom. Zo zahraničných pretekárok mi napadá Nikol Raszyková. Je úžasná a pre mňa motiváciou hlavne kvôli svojmu veku," odpovedá Radka, pre ktorú je najväčším odreagovaním od práce a trénovania jednoznačne čas strávený s rodinou a priateľmi. "Najväčšie ďakujem patrí môjmu manželovi. Bez jeho podpory by som sa tomuto športu nemohla venovať. Tiež aj mojim detičkám, čím sú straší, tým viac sa snažia pomôcť a chápu. Veľké ďakujem posielam aj môjmu trénerovi, Romanovi Koszoru, za energiu a čas, ktorý do mňa denne investuje, je mi oporou, motiváciou a priateľom. Ďakujem fitnesscentru STAR-FIT Nitra za najlepšie podmienky, aké si viem predstaviť a By Domi za to, že z kusu látky dokáže vykúzliť tie najkrajšie bikini," využíva na záver svoj priestor na poďakovania Radka, na ktorú sa môžeme tešiť už na jar 2017, keďže jej prioritou je skvalitniť svalstvo, zlepšiť nedostatky, zdokonaliť pódiový prejav a prezentáciu a opäť sa postaviť na pódiá. V akej forme sa ukáže?
Chystáte sa súťažiť v nominácii bikinifitness? A poznáte pravidlá? Popis - úvodná informácia!
Ukážeme vám, ako sa aj vy môžete zo 77kg vážiacej maminy zmeniť na úspešnú bikinifitnessku!
Úspešná fitnesska vám ukáže, ako navariť chutné jedlo vhodné aj pre bikinifitnessky. Dnes to bude fitnessburger! Videoklip!